SKRIFTLIG FORESPØRGSEL E-2356/02

af Marie Isler Béguin (Verts/ALE), Catherine Guy-Quint (PSE),Elmar Brok (PPE-DE), Pedro Marset Campos (GUE/NGL), Lennart Sacrédeus (PPE-DE),Monica Frassoni (Verts/ALE), Hans Modrow (GUE/NGL)og David Martin (PSE) til Rådet

(2. august 2002)

Om: EU's informationspolitik i Østeuropa

Kendskabet til og dermed forståelsen for EU's aktioner og tankegangen bag vokser dag for dag takket være de informations- og dokumentationsnetværk, EU har etableret i medlemsstaterne, kandidatlandene og tredjelande. Disse netværk omfatter EU-Info Points(1), europæiske informationscentre(2), Carrefours i landdistrikterne(3), Euro Info-centre(4) og Team Europe-foredragsholdere(5) rundt om i byerne.

Disse EU-udstillingsvinduer og -databaser bidrager på både effektiv og saglig måde til at holde offentligheden og aktørerne i de europæiske samfund orienteret og til at vække deres interesse for og deltagelse i programmer, projekter og debatter iværksat af EU.

Med den forventede snarlige udvidelse med de centraleuropæiske lande vil EU få en ny grænse mod øst. Udvidelsen får dermed også betydning for EU's forhold til tre stater, som på samme måde som kandidatlandene er en del af europæisk historie og civilisation, selv om de ikke på nuværende tidspunkt officielt er kandidater til at blive inddraget i den europæiske opbygning, nemlig Ukraine, Belarus og Moldova. Selv om den ukrainske regering nu har gentaget sit ønske om at nærme sig til og finde en plads i Det Europæiske Fællesskab, efter at Belarus' og Moldovas ledere har fremført samme ønske, er EU's informationsstrukturer i disse lande indtil videre begrænset til to europæiske dokumentationscentre i Ukraine (50 mio. indbyggere), et i Belarus (10 mio. indbyggere) og intet i Moldova (4,5 mio. indbyggere), mens det tilgrænsende Polen til sine 40 mio. indbyggere råder over omkring 40 af disse EU-informationscentre.

Er det ikke efter Rådets opfattelse på tide at udbrede informationsindsatsen vedrørende vore institutioner, værdier og aktioner til de ukrainske, belarussiske og moldoviske borgere på derers officielle nationale sprog da disse folk i nær fremtid bliver vore direkte naboer i det udvidede EU?

Vil Rådet over for Kommissionen understrege den betydning, det har at udbrede netværket af EU-kontorer og -informationscentre i disse tre europæiske stater?

(1) http://europa.eu.int/comm/relays/ipe/index_da.htm.

(2) http://europa.eu.int/comm/relays/edc/index_da.htm.

(3) http://europa.eu.int/comm/relays/carrefours/index_da.htm.

(4) http://bre.cec.eu.int.

(5) http://europa.eu.int/comm/relays/teameurope/index_da.htm.

Svar

(6. februar 2003)

Rådet noterer sig de ærede parlamentsmedlemmers analyse, ifølge hvilken EU's kommende udvidelse og EU's nye grænser mod øst vil få betydning for forbindelserne ved grænserne i de berørte områder.

Som Rådet allerede har understreget i sit svar på skriftlig forespørgsel E-0481/02, ligeledes fra Marie Isler Béguin m.fl., drøftede Rådet på sin samling den 15. april 2002 forbindelserne mellem den fremtidige, udvidede Europæiske Union og dens østlige naboer. Det udtrykte tilfredshed med, at Kommissionen og den højtstående repræsentant Javier Solana har til hensigt i løbet af andet halvår 2002 at forberede en række indlæg om mulighederne for at styrke disse forbindelser under hensyn til situationen i forbindelserne mellem Den Europæiske Union og de forskellige berørte lande og til niveauet for disse landes politiske og økonomiske udvikling. Rådet fortsætter i øjeblikket sine overvejelser, og der forventes en meddelelse fra Kommissionen om dette spørgsmål i løbet af efteråret. På samlingen den 30. september 2002 gentog Rådet, at det er overbevist om, at EU-udvidelsen vil være en god lejlighed til at styrke forbindelserne mellem Den Europæiske Union og de berørte lande med det formål at skabe stabilitet og gøre velstandskløften mindre ved EU's grænser. Rådet understregede også behovet for en differentieret tilgang til hvert land. Det opfordrede sine kompetente organer at arbejde med dette spørgsmål med henblik på Det Europæiske Råd i København.

Indtil EU's fremtidige politik over for EU's nye nabolande i det udvidede EU er fastlagt, vil Rådet støtte Kommissionen, således at de budgetbevillinger, der er til rådighed, anvendes bedst muligt, herunder at informations- og dokumentationsnetværkene i passende omfang udvides, især på internettet, i de pågældende lande.